Kékvérűek

**1. rész: Amaranth**

1. fejezet

A legszebb muzsika, amit Zoya életében valaha hallott, az a csata utáni nyögések és utolsó sóhajok halálban összefonódó elegye volt. Ennél csak a mélységes csend nyújtott nagyobb elégtételt számára. Az a pillanat, amikor már minden ellensége kilehelte a lelkét, és az új nap egy békésebb világra virradt.

Orrát megcsapta a vér és a bomló hús félreismerhetetlen bűze, miközben a sátor bejárata alatt apránként belopakodott a hajnali napsugár. A szél ma reggel a csatamező felől fújt.

Zoya boldogan nyújtózott egyet, arcát pedig belefúrta a vadprémbe, amíg ujjait el nem nyelte a selymes, hófehér bunda, aztán szórakozottan a beszűrődő fénybe emelte a kezét. Alabástrombőre alatt vékony, kék erek húzódtak, amelyekben a vérén kívül mágia is csordogált. Ujjbegyeiről szikra pattant. Ez volt az öröksége, ami már évszázadok óta erőssé tette a családját, a fajtáját. A seregben mindenki szívesen cserélt volna vele, de ő átoknak érezte, amit csak a csata heve boríthatott jótékony homályba. Olyankor ő is csak egy volt a harcosok közül: egy a halálra várók seregéből.

Épelméjűek a Határvidékre sosem merészkedtek, a vadak újabb és újabb támadásai elriasztották őket, így Zoya zajos és hatalmaskodó családja is elkerülte ezt a helyet. A nő egyáltalán nem bánta, hogy az élete úgy alakult, hogy itt kell helytállnia. Végre a maga ura lehetett.

– Állj! – mordult fel az őr a hatalmas sátor előtt. – Ki vagy? És miért jöttél?

Dulakodás neszei szűrődtek be Zoya lélekmelengető csendjébe. A zajra szeretőjének keze megmozdult, majd magához húzta a nőt. Zoyát kirázta a hideg. Megfogta a férfi kezét, aztán ledobta magáról. Mások érintésétől mindig durvaságra vagy fájdalomra számított, és ezt Adelmár gyengédsége sem tudta feledtetni vele.

Felült, ajkát egy mély sóhaj hagyta el. A harcos értette a célzást, a szemhéja rögvest kipattant, és bár az arca még puffadt meg nyúzott volt a fáradtságtól, a szeme céltudatosan csillogott:

– Megnézem – nyögte rekedten, majd a ruháiért nyúlt.

Zoya elmosolyodott. Imponáló fizikai adottságain kívül ezért választotta Adelmárt maga mellé a hűvös éjszakákra. Mindig tettre kész volt. Minden értelemben.

Emlékezett az első éjszakájukra, amikor még csak egy alázatos, megszeppent fiúként tért be hozzá, mára pedig meglett férfi lett. Adelmár széles hátát sebhelyek szelték keresztül, és a savas esőcseppek is meghagyták rajta a nyomukat, durván végigkaristolták az egykor makulátlan bőrt. Ez a barbár vidék megedzette a fiút, majd igazi harcossá csiszolta. Zoya élvezettel figyelte, ahogy szeretője kidolgozott izmai vérpezsdítő táncot járnak öltözködés közben.

– A hadvezérhez érkeztem, édesapja, a király küldött! – folytatódott a sátor előtti párbeszéd.

– Igazold magad, vagy darabokra szaggatlak! – figyelmeztette Bandó az érkezőt.

– Igen-igen, máris!

Egy csat kattanása, kotorászás és papírok zizzenése hallatszott.

– Jó hamisítvány – hümmögött a férfi.

– Nem, nem az! – A fiú akkorát nyelt, hogy azt még Zoya is hallotta a sátor mélyén.

– Most jól figyelj, öcsi! Egy volt banditát akarsz ezzel átverni? Ifjúként egy haramia csapatában nőttem fel, majd bérgyilkos lettem. Csak a harctéren viselem magam fegyelmezett katonaként, a hétköznapokban még a gyilkolásnál is kegyetlenebb eszközöket alkalmazok. Ezt vésd a fejedbe, mielőtt lódítani szándékozol nekem! Nosza, mivel magyarázod, hogy egyetlen őrszem sem kapott el?

Zoya ültében lassan magára öltött egy földre hajított köntöst, miközben a szemét forgatta Bandó élettörténete hallatán. Barátja szeretett anekdótázni, és még inkább szerette rémisztgetni az ifjoncokat.

A küldönc csak hebegett-habogott, aztán pillanatokkal később Bandó hahotája törte meg a kínos csendet. Hátba veregette a legényt.

– Ne csinálj magad alá, öcsi! Ünneplünk, a tábor egész éjszaka mulatott! Naná, hogy alszik az a jómadár! Az ellenség csak éjjel bújik elő az odvából, nem bírja a napfényt! Ilyenkor nincs félnivalónk. Tegnap megtizedeltük őket és most a sebeiket nyalogatják visszahúzódva a barlangjaikba. Jókor érkeztél, egy napja éppen ezidőtájt indultunk, hogy jól fenékbe billentsük az ellent, ha korábban érkezel, talán itt sem találod, akit keresel – köpött egyet. – Gyere, fiam, mindjárt a hadnagyhoz vezetlek! Küldönc érkezett! – ordított, hangja már egyenesen a bejárat elől zengett.

– Nem várhat még… egy öt percet? – kiáltott ki Adelmár, miközben az övével bajlódott.

– Sürgős a dolog? – morrant Bandó a fiúra.

– Nem igazán tűr halasztást, úgy vélem. Deján herceg személyesen adta a kezembe… – nyögte a küldönc.

– Jól van, jól van! Tolja ki a képét, a királyság fontosabb, mint a kielégülése! – kiáltott újfent a katona, majd orrjáratait kitisztítva egy isteneset turházott a sátor elé pont abban a pillanatban, amikor Adelmár kitoppant.

– Dögölj meg, Bandó!

– Neked is verőfényes szép reggelt, Adelmár!

A szöveg egy felnőtteknek szánt fantasy, ami már az elején szépen megmutatkozik. Láthatjuk Zoya képességeit, és képet kaphatunk arról, hogy milyen körülmények uralkodnak a Határvidéken. Aztán az idegen megjelenése rögtön felkelti a kíváncsiságot, hogy vajon ki ő, és mit akar, viszont csak nagy sokára derül ki ez az olvasó számára, mert a mellékvágányok (jelöltem a szövegben) elvonják a fókuszt a cselekményről. Furcsa az is, hogy Zoyát ennyire nem érdekli, mi történik kint, pedig elvileg dulakodásként azonosítja a beszűrődő hangokat, és végig passzív marad a dologgal kapcsolatban. Ha látnánk a miérteket, talán érhető lehetne a számunkra, így viszont csak probléma.

A másik probléma az a sátor előtt lejátszódó jelenet, amit Zoya látatlanban érzékel és narrál. Érdemes lenne jobban átgondolni, hogy mi az, amit a távolság ellenére is érzékelhet és hallhat. Ha jobb a hallása, mint az embereknek, akkor azt már itt jelölni kell. Illetve, hogy reagál ezekre.

Érdemes lenne még átgondolni, mik azok az információk, amik feltétlenül szükségesek a nyitásban, és mi kerülhet át későbbre, vagy akar mit lehetne megmutatni később, és itt esetleg csak horogként bedobni.

Zoya nézőpontja végig távoli marad. Hiányoznak a zsigeri reakciók, a testérzetek, a gondolatok. Passzív szemlélője csupán az eseményeknek. Az olvasó nem tud igazán közel kerülni hozzá, pedig ez nagyon fontos ahhoz, hogy az olvasó teljesen be tudjon vonódni a történetbe, és letehetetlen legyen a számára.

Tehát, ami fontos:

– Közelebb hozni a narrációt

– Átgondolni a nyitást – sátor előtti jelenet hogy működhetne?

– Átgondolni az infókat. Mi az, ami kevesebb kifejtéssel horogként működhet?

– Fókuszálni a jelenetet

Köszönöm, hogy olvashattam!

Bodnár Alexandra